Vëzhguesit ndërkombëtarë kanë gati raportin për zgjedhjet e 3 korrikut në Shqipëri
Kryetari i Partisë Demokratike Sali Berisha thotë se qeveria e re do të ketë 4 portofole më pak
Përfaqësuesi i Zyrës për Insitucione Demokratike dhe të Drejta Njerëzore (ODIHR) pranë OSBE-së, Jurgen Grunet, zhvilloi sot një seri takimesh në selitë e partive kryesore politike në Tiranë, për të ndjekur nga afër përgatitjet e votimeve në 3 zona këtë fundjavë. Zoti Grunet pati takime me kryetarin e Partisë Demokratike, Sali Berisha, dhe me sekretaren e Partisë Socialiste, Valentina Leskaj. Jozyrtarisht mësohet se në këto takime janë diskutuar disa hollësi rreth projekt-raportit të vëzhguesve për zgjedhjet e 3 korrikut si edhe cështje që lidhen me përsëritjen e votimeve në 3 zona të Shkodrës, Lushnjes dhe Gjirokastrës. Kryetari i PD, dhe kandidati për kryeministër i koalicionit të djathtë, Berisha, pati sot gjithashtu një takim me ambasadoren e SHBA në Tiranë, Marsi Ris, por megjithë interesimin e madh të shtypit asnjë hollësi nuk u publikua. Zoti Berisha tha se PD shpresonte të fitonte edhe 3 zonat e 21 gushtit, ndërkohë që ka siguruar një shumicë bindëse. Sipas tij, një marrëveshje për pjesëmarrje në qeveri do të nënshkruhet nesër edhe me PDR-në e zotit Genc Pollo. Zoti Berisha vlerësoi si shumë të rëndësishëm bashkëpunimin me aleatët e djathtë dhe forcat e tjera politike të qendrës si një mbështetje për suksesin e reformave. Tirana zyrtare pritet të ketë së afërmi një qeveri me 14 ministri, 4 nga të cilat do t’u përkasin aleatëve të PD. Kryetari i saj, Berisha, bëri të ditur se ministria e rendit do të bashkohet me atë të pushtetit vendor, ministria e ekonomisë do të shkrihet me atë të industrisë e energjitikës, ndërsa ministria e kulturës do të njësohet me atë të turizmit, dhe posti i ministrit të shtetit nuk do të ekzistojë më. Por që të arrihet deri te parlamenti i ri dhe qeveria e re duhet së paku të priten edhe rezultatet e 3 zonave të përsëritura të 21 gushtit dhe që procesi i votimit të kalojë i qetë dhe pa shkaqe për ankesa të reja të palëve apo pretendime për parregullsi e pavlefshmëri, ndërkohë që ndërkombëtarët do të kenë vendosur vëzhgues në cdo qendër votimi.